Broj: 711-I-1164-M-82/1-02-11

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Franić, pomoćnice ministrice znanosti i obrazovanja, za davanjem mišljenja Povjerenstva,** na 51. sjednici, održanoj 31. svibnja 2019.g., daje sljedeće:

**MIŠLJENJE**

1. **Nema zapreke da dužnosnica Ivana Franić, pomoćnica ministrice znanosti i obrazovanja, bude urednica u znanstvenoj knjizi koju nakladnik planira prijaviti na natječaj za financijsku potporu Ministarstva znanosti i obrazovanja, te nema zapreke da bude recenzent monografije za koju nakladnik planira od Ministarstva znanosti i obrazovanja zatražiti financijsku potporu za objavljivanje. Međutim, dužnosnica je dužna izuzeti se od svih radnji koje bi kao predstavnica Ministarstva znanosti i obrazovanja eventualno bila ovlaštena poduzimati povodom predmetnog natječaja, odnosno zahtjeva za financijskom potporom, te je o okolnostima da obavlja poslove urednika, odnosno recenzenta knjige (monografije) čiji su se nakladnici prijavili za financijsku potporu Ministarstva znanosti i obrazovanja, dužna pravodobno upoznati ministricu znanosti i obrazovanja.**
2. **Ukoliko bi dužnosnica Ivana Franić za poslove urednika znanstvene knjige, odnosno recenzenta monografije, primila novčanu naknadu, istu je, na temelju odredbi članka 8. ZSSI-a, dužna prijaviti Povjerenstvu podnošenjem izvješća o imovinskom stanju dužnosnika**

Obrazloženje

Zahtjev za davanjem mišljenja Povjerenstva podnijela je dužnosnica Ivana Franić, pomoćnica ministra znanosti i obrazovanja. U knjigama ulazne pošte zahtjev je zaprimljen pod poslovnim brojem: 711-U-2024-M-82/19-01-2 dana 14. svibnja 2019.g., povodom kojeg se vodi predmet broj M-82/19.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Ivana Franić obnaša dužnost pomoćnice ministrice znanosti i obrazovanja od 27. travnja 2017.g. te je navedena dužnosnica, povodom obnašanja navedene dužnosti, obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu za davanjem mišljenja dužnosnica traži mišljenje Povjerenstva može li biti urednicom (uz još jednoga urednika) u znanstvenoj knjizi koju nakladnik planira prijaviti na redoviti natječaj za financijsku potporu Ministarstva znanosti i obrazovanja. Također, dužnosnica je dobila i molbu da kao znanstvenik bude recenzent jedne monografije za koju nakladnik planira zatražiti financijsku potporu za objavljivanje također pri Ministarstvu znanosti i obrazovanja. Dužnosnica napominje kako njene ovlasti u Ministarstvu znanosti i obrazovanja ne obuhvaćaju znanost i znanstvena istraživanja, niti po istim ovlastima sudjeluje u bilo kojem dijelu procesa koji se odnosi na financijske potpore znanstvenim publikacijama.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Uvidom u podnesena izvješća o imovinskom stanju dužnosnika, Povjerenstvo je utvrdilo da dužnosnica Ivana Franić dužnost pomoćnice ministra znanosti i obrazovanja obnaša profesionalno te da za isto prima plaću. Obzirom da iz navoda dužnosnice te iz prirode stvari proizlazi kako bi poslove urednice u znanstvenoj knjizi te poslove recenzenta obavljala za konkretne knjige, odnosno da iste poslove ne bi obavljala kao redovito i stalno zanimanje, nema zapreke da bude urednica u znanstvenoj knjizi koju nakladnik planira prijaviti na natječaj za financijsku potporu Ministarstva znanosti i obrazovanja, kao što nema ni zapreke da bude recenzent monografije za koju nakladnik planira od Ministarstva znanosti i obrazovanja zatražiti financijsku potporu za objavljivanje. Međutim, u navedenom slučaju dužnosnica bi se mogla naći u dvojakoj ulozi. S jedne strane kao urednica, odnosno recenzent knjige za koju bi se tražilo sufinanciranje te, s druge strane, kao dužnosnica u tijelu javne vlasti koje bi po natječaju moglo dodijeliti financijska sredstva nakladniku. Kako bi se izbjegla svaka mogućnost da privatni interesi dužnosnice utječu na njenu nepristranost u obnašanju javne dužnosti, kao i u svrhu zaštite vlastite vjerodostojnosti, odnosno sprječavanja nastanka percepcije da je dužnosnica javnu dužnost koristila kako bi se ostvarili privatni interesi, upućuje se dužnosnica da je dužna izuzeti se od svih radnji koje bi kao predstavnica Ministarstva znanosti i obrazovanja eventualno bila ovlaštena poduzimati povodom predmetnog natječaja, odnosno zahtjeva za financijskom potporom, te je o okolnostima da obavlja poslove urednika, odnosno recenzenta knjige (monografije) čiji su se nakladnici prijavili za financijsku potporu Ministarstva znanosti i obrazovanja, dužna pravodobno upoznati ministricu znanosti i obrazovanja.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Sukladno stavku 2. istog članka Zakona, ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Na temelju članka 8. stavka 7. podstavka 7. ZSSI-a , podaci o stečenoj imovini, koje su dužnosnici dužni navesti u izvješću o imovinskom stanju, obuhvaćaju podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Stoga je dužnosnica Ivana Franić, ukoliko bi za poslove urednika znanstvene knjige, odnosno recenzenta monografije, primila novčanu naknadu, istu dužna, na temelju odredbi članka 8. ZSSI-a, prijaviti Povjerenstvu podnošenjem izvješća o imovinskom stanju dužnosnika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Ivana Franić, elektroničkom dostavom
2. Objava na internetskoj stranici Povjerenstva
3. Pismohrana